Obvestilo vlade Republike Poljske v zvezi z Direktivo 94/22/ES Evropskega parlamenta in Sveta o pogojih za izdajo in uporabo dovoljenj za iskanje, raziskovanje in izkoriščanje ogljikovodikov

(2021/C 63/07)

Obvestilo o predložitvi vloge za koncesijo za iskanje, raziskovanje in črpanje metana na nahajališčih črnega premoga

ODDELEK I: PRAVNA PODLAGA

1. Člen 49ec(2) geološkega in rudarskega zakona z dne 9. junija 2011 (List zakonov ( Dziennik Ustaw ) 2020, št. 1064, kakor je bil spremenjen)

2. Direktiva 94/22/ES Evropskega parlamenta in Sveta z dne 30. maja 1994 o pogojih za izdajo in uporabo dovoljenj za iskanje, raziskovanje in izkoriščanje ogljikovodikov ( UL L 164, 30.6.1994, str. 3 ; Posebna izdaja v poljščini: poglavje 6, zvezek 2, str. 262)

ODDELEK II: NAROČNIK

Ime: Ministrstvo za podnebje in okolje

Poštni naslov: ul. Wawelska 52/54, 00-922 Varšava, Poljska

Tel. +48 223692449

Faks +48 223692460

Spletna stran: www.gov.pl/web/klimat

ODDELEK III: PREDMET POSTOPKA

1. Informacija o predložitvi vloge za koncesijo

Organu, ki podeljuje koncesijo, je bila predložena vloga za koncesijo za iskanje, raziskovanje in pridobivanje metana na nahajališču črnega premoga Krupiński.

2. Vrsta dejavnosti, za katere je koncesija namenjena

Iskanje, raziskovanje in pridobivanje metana na nahajališču črnega premoga Krupiński.

3. Območje, na katerem se bodo izvajale dejavnosti

Meja območja je opredeljena z geodetskimi črtami, ki povezujejo točke z naslednjimi koordinatami koordinatnega sistema PL-2000/6:

Št. X [PL-2000/6] Y [PL-2000/6] 1 5548269 6553223 2 5547423 6552310 3 5546096 6552307 4 5544834 6552302 5 5543896 6554410 6 5544330 6556108 7 5544532 6558691 8 5544724 6561156 9 5547657 6561968 10 5547652 6559111 11 5548334 6558744

Površina navpične projekcije območja je 33,78 km2.

Upravno območje:

Vojvodstvo: Šlezija

Okrožja: Pszczyna, Mikołów, Żory

Občine: Suszec, Orzesze, Żory

4. Rok za predložitev vlog za koncesijo za druge zadevne subjekte, ki bi jih lahko zanimala dejavnost, za katero se podeljuje koncesija, je vsaj 90 dni od datuma objave razpisa v Uradnem listu Evropske unije

Vloge za koncesijo je treba predložiti Ministrstvu za podnebje in okolje najpozneje do 12:00 po srednjeevropskem času na zadnji dan 180-dnevnega obdobja, ki se začne dan po objavi razpisa v Uradnem listu Evropske unije.

5. Merila za ocenjevanje vlog za podelitev koncesije z opredelitvijo njihovih uteži, določenih v skladu s členom 49k(1), (1a) in (3) geološkega in rudarskega zakona

Prejete vloge bodo ocenjene na podlagi naslednjih meril:

30 % – obseg in načrt geoloških del, vključno s predlaganimi geološkimi ali rudarskimi dejavnostmi;

20 % – obseg in načrt obveznega zbiranja vzorcev, pridobljenih med geološkimi dejavnostmi, vključno z vzorčenjem v izvrtanem jedru;

20 % – finančne zmožnosti, ki dajejo ustrezno jamstvo, da bodo dejavnosti v zvezi z iskanjem in raziskovanjem nahajališč ogljikovodikov ter črpanjem ogljikovodikov iz nahajališč dejansko opravljene, ter zlasti viri in načini financiranja načrtovanih dejavnosti, vključno z deležem lastnih sredstev in zunanjega financiranja;

20 % – predlagana tehnologija za izvajanje geoloških del, vključno z geološkimi ali rudarskimi dejavnostmi;

5 % – tehnične zmožnosti za iskanje in raziskovanje nahajališč ogljikovodikov ter črpanje ogljikovodikov iz nahajališč, ter zlasti razpoložljivost ustreznih tehničnih, organizacijskih, logističnih in kadrovskih potencialov (od tega 2 % za sodelovanje v zvezi z razvojem in izvajanjem inovativnih rešitev glede iskanja, raziskovanja in črpanja ogljikovodikov iz nahajališč z znanstvenimi organi, vpisanimi na seznam znanstvenih organov iz člena 49ka(1) geološkega in rudarskega zakona, ki raziskujejo geološko sestavo Poljske, ter glede analiz, tehnologij in metod iskanja nahajališč, ki upoštevajo posebnosti poljskih geoloških razmer in se lahko uporabljajo v navedenih razmerah);

5 % – izkušnje s področja iskanja in raziskovanja nahajališč ogljikovodikov ali črpanja ogljikovodikov iz nahajališč, ki zagotavljajo varno opravljanje dejavnosti, varovanje življenja in zdravja ljudi in živali ter varstvo okolja.

Če je v fazi ocenjevanja vlog na podlagi zgoraj navedenih meril več ponudb enako ocenjenih, bo dodatno merilo za dokončen izbor med navedenimi ponudbami znesek pristojbine za podelitev užitka na rudarski pravici v fazi iskanja in raziskovanja.

ODDELEK IV: DODATNE INFORMACIJE

IV.1. Vloge je treba poslati na naslednji naslov

Ministerstwo Klimatu i Środowiska (Ministrstvo za podnebje in okolje) Departament Geologii i Koncesji Geologicznych (Oddelek za geologijo in geološke koncesije) ul. Wawelska 52/54 00-922 Varšava POLJSKA/POLAND

IV.2. Informacije so na voljo

— na spletni strani poljskega ministrstva za podnebje in okolje: https://www.gov.pl/web/klimat

— na Oddelku za geologijo in geološke koncesije (Departament Geologii i Koncesji Geologicznych)

Ministerstwo Klimatu i Środowiska (Ministrstvo za podnebje in okolje) ul. Wawelska 52/54 00-922 Varšava POLJSKA/POLAND Tel. +48 225792449 Faks +48 225792460 E-naslov: sekretariat.dgk@klimat.gov.pl

IV.3. Sklep kvalifikacijskega postopka

Vloge za koncesijo lahko predloži subjekt, za katerega je bila s kvalifikacijskim postopkom potrjena usposobljenost, kakor to določa člen 49a(17) geološkega in rudarskega zakona.

IV.4. Minimalna višina pristojbine za podelitev užitka na rudarski pravici

Minimalni znesek pristojbine za podelitev užitka na rudarski pravici za območje Krupiński za petletno osnovno obdobje za fazo iskanja in raziskovanja znaša 7 740,69 PLN (sedem tisoč sedemsto štirideset zlotov in devetinšestdeset grošev) na leto. Letni znesek pristojbine za podelitev užitka na rudarski pravici za namene iskanja in raziskovanja rudnin je prilagojen povprečnim letnim indeksom cen življenjskih potrebščin in storitev, določenim kumulativno za obdobje od sklenitve sporazuma do leta pred datumom plačila pristojbine, kakor jih je objavil predsednik osrednjega statističnega urada v Uradnem listu Republike Poljske (Monitor Polski).

IV.5. Podelitev koncesije in užitka na rudarski pravici

Organ, ki podeljuje koncesijo, po pridobitvi mnenj ali dogovorov, ki jih zahteva geološki in rudarski zakon, podeli koncesijo za iskanje in raziskovanje nahajališč ogljikovodikov ter črpanje ogljikovodikov iz nahajališč:

(1) subjektu, ki je predložil najboljše ocenjeno vlogo, ali

(2) kadar je najboljše ocenjena vloga za koncesijo vloga, ki jo je skupaj predložilo več subjektov, subjektom tega dogovora o sodelovanju, in sicer ko ta dogovor predložijo organu, ki podeljuje koncesijo,

ter istočasno ne bo podelil koncesije drugim subjektom (člen 49ee(1) geološkega in rudarskega zakona).

Organ, ki podeljuje koncesijo, bo pogodbo o užitku na rudarski pravici sklenil s subjektom, ki je predložil najboljše ocenjeno vlogo, kadar pa je najboljše ocenjena vloga za koncesijo vloga, ki jo je skupaj predložilo več subjektov, pa z vsemi subjekti, ki so predložili skupno vlogo (člen 49ee(2) geološkega in rudarskega zakona). Da bi zadevno podjetje lahko izvajalo dejavnosti iskanja in raziskovanja nahajališč ogljikovodikov in črpanja ogljikovodikov iz nahajališč na Poljskem, mora imeti tako užitek na rudarski pravici kot koncesijo.

IV.6. Zahteve, ki jih mora izpolnjevati vloga za koncesijo, in dokumenti, ki se zahtevajo od vložnikov

Člen 49eb geološkega in rudarskega zakona določa elemente vloge za koncesijo.

Kot namen geoloških del, vključno z geološkimi dejavnostmi, je treba navesti starost geoloških formacij (geološki namen), v katerih se bodo izvajala geološka dela.

IV.7. Najnižja kategorija raziskovanja nahajališča

Kategorija C je najnižja kategorija raziskovanja za metan na nahajališču črnega premoga Krupiński.